laion/Wikipedia-Exotic huggingface dataset:
נסיכות רגנסבורג

נסיכות רגנסבורג (בגרמנית: Fürstentum Regensburg) הייתה מדינת לוויין של צרפת בתחומי הקונפדרציה של הריין, שכללה את השטחים של בישופות רגנסבורג לשעבר יחד עם העיר החופשית רגנסבורג, וסופחה בשנת 1810 לממלכת בוואריה. לאחר פירוק נסיכות הבוחר ממיינץ בעקבות חילוק נכסי הכנסייה באימפריה הרומית הקדושה, קיבל הארכיבישוף של מיינץ קרל תאודור אנטון מריה פון דלברג (אנ') בתור פיצוי את שטחי בישופות רגנסבורג והעיר החופשית רגנסבורג כנסיכות בוחר, שהפכה לאחר פירוק האימפריה הרומית הקדושה לנסיכות. בשנת 1806 הצטרפה הנסיכות לקונפדרציה של הריין, ובשנת 1809 קיבלה את קוד נפוליאון. במהלך מלחמת הקואליציה האנטי-צרפתית החמישית נכבשה הנסיכות על ידי הכוחות האוסטרים, וכעבור שלושה ימים נכבשה מחדש על ידי הכוחות הצרפתיים. בשנת 1810 סופחה הנסיכות לממלכת בוואריה, ובתמורה קיבל פון דלברג את הדוכסות הגדולה של פרנקפורט. Köbler, Gerhard (1988). Historisches Lexikon der deutschen Länder (בגרמנית) ISBN 3-406-33290-0
כדורגל באולימפיאדת לונדון (1908)

טורניר הכדורגל באולימפיאדת לונדון (1908) היה הטורניר הראשון הנערך במסגרת האולימפיאדה בהשתתפות נבחרות. באולימפיאדת פריז ובאולימפיאדת סנט לואיס התקיים טורניר הכדורגל בהשתתפות קבוצות ולא נבחרות ובאולימפיאדת אתונה הטורניר בוטל. שמונה נבחרות המייצגות 7 מדינות נרשמו לטורניר (צרפת שלחה 2 נבחרות). נבחרת הונגריה פרשה לפני תחילת הטורניר בעקבות משבר בוסניה ונבחרת בוהמיה נאלצה לפרוש עקב ביטול חברותה ב-FIFA. כל המשחקים התקיימו באצטדיון וייט סיטי, לונדון. נבחרת בריטניה ניצחה במשחק הגמר וזכתה במדליית הזהב. בעקבות התבוסה שנחלה נבחרת צרפת בשלב חצי הגמר סירבה הנבחרת להתמודד על מדליית הארד ופרשה מהטורניר. את מקומה בקרב על מדליית הארד לקחה נבחרת שוודיה כי נבחרות בוהמיה, צרפת ב והונגריה פרשו. מדיה וקבצים בנושא כדורגל באולימפיאדת לונדון בוויקישיתוף
כרמל (אינדיאנה)

כרמל (באנגלית: Carmel) היא עיר במחוז המילטון שבמדינת אינדיאנה שבארצות הברית. העיר שוכנת מצפון לבירת המדינה אינדיאנפוליס. כרמל חוותה את שיעור הצמיחה מהמהירים ביותר בארצות הברית. ב-2012 היא הוכתרה בתואר "המקום הטוב ביותר בארצות הברית לגור בו" על ידי המגזין CNNMoney. על פי מפקד האוכלוסין של 2013 היא העיר החמישית בגודלה באינדיאנה. במקור נקראה כרמל בשם "בית לחם" (Bethlehem) ותחת שם זה הוקצו הקרקעות שלה בשנת 1837. המתיישבים המקוריים היו בעיקר קווייקרים. כיום ניצב בחלקת האדמה הראשונה של כרמל, בהצטלבות הרחובות ריינג'ליין ומיין, מגדל שעון שנתרם על ידי מועדון רוטרי המקומי ב-2002. ב-1846 הוקם משרד הדואר תחת השם כרמל. ב-1874 שונה שם היישוב מבית לחם לכרמל ובשם זה היא התאגדה כעיירה. ב-1924 הותקן בכרמל אחד הרמזורים הראשונים בארצות הברית. המתקן היה פרי המצאתו של לסלי היינס וכיום הוא מוצב בתחנת הרכבת הישנה בשביל מונון. כרמל הפכה להיות "הבירה הבלתי רשמית של מעגלי התנועה של ארצות הברית". זאת בעקבות בנייתם של יותר מ-140 מעגלי תנועה בעיר ופירוקם של 78 מערכות רמזורים. ראש העיר ג'יימס ביינרד אמר: " יש לנו יותר (מעגלי תנועה) מכל עיר אחרת בארצות הברית. זוהי המגמה כיום בארצות הברית. יותר ויותר מעגלי תנועה נבנים מדי יום בשל החיסכון הכספי וחשוב מכך, למען הבטיחות". רבים ממעגלי התנועה מטופחים היטב. חסימת שדה הראיה מעבר למעגל התנועה מעודדת את הנהג להפנות את מבטו לכוון התנועה הבאה משמאלו לקראת כניסתו למעגל התנועה. ללא חסימה זו, עלולה דעתם של הנהגים להיות מוסחת בקלות כאשר הם מביטים אל היציאה שאליה הם רוצים לפנות במקום לתנועה הבאה מולם. עיריית כרמל דיווחה שבניית מעגלי התנועה הפחיתה את שיעור התאונות ב-40% ואת שיעור התאונות עם נפגעים ב-80%. מדיה וקבצים בנושא כרמל בוויקישיתוף אתר האינטרנט הרשמי של כרמל (באנגלית) CNNMoney Ranks America's Best Places to Live, www.aol.com, Aug 20th 2012 "Hamilton County History Timeline". Carmel Clay Historical Society. Retrieved 31 May 2014 "Hamilton County". Jim Forte Postal History. Retrieved 16 September 2014. Haines, John F. (1915). History of Hamilton County, Indiana: Her People, Industries And Institutions, Volume 1. B.F. Bowen & Co. p. 247. "History of Carmel, Indiana". City of Carmel, Indiana. Archived from the original on 2007-06-15. Retrieved 2007-03-16. https://www.nytimes.com/2021/11/20/climate/roundabouts-climate-emissions-driving.html "Is the British roundabout conquering the US?". BBC News. 2011-07-01.
לאונרד פון בלומנטל

לאונרד פון בלומנטל (בגרמנית: Leonhard von Blumenthal;‏ 30 ביולי 1810 – 21 בדצמבר 1900) היה גנרל-פלדמרשל גרמני ששימש כראש מטהו של פרידריך, נסיך הכתר של פרוסיה במלחמת אוסטריה–פרוסיה, ובמלחמת צרפת–פרוסיה. פון בלומנטל נולד בשוודט על האודר ב-30 ביולי 1810 ללודוויג פון בלומנטל שנהרג בשנת 1813 בקרב דנוויץ. בשנת 1827 התגייס פון בלומנטל לצבא הפרוסי, והצטרף לרגימנט המילואים של המשמר (לימים רגימנט הרובאים של המשמר), ולאחר מכן מילא תפקידי פיקוד ומטה. בשנת 1839 התחתן פון בלומנטל עם דליציה אנה לבית אטורפה, ממנה היו לו 6 ילדים. בשנת 1849 הועלה פון בלומנטל לדרגת מיור, ומונה לראש מטהו של הגנרל אדוארד פון בונין, ובמלחמת שלזוויג הראשונה שימש כראש מטה הצבא בשלזוויג-הולשטיין. בשנת 1859 הועלה פון בלומנטל לדרגת אוברסט לוטננט, ומונה לשלישו של פרידריך קרל, נסיך פרוסיה, ובשנת 1860 הועלה לדרגת אוברסט, ומונה למפקד רגימנט הרגלים ה-31, ולאחר מכן למפקד רגימנט הרגלים ה-71. במלחמת שלזוויג השנייה היה פון בלומנטל ראש מטה הצבא בדנמרק, ועל פעולותיו קיבל את עיטור הפור לה מריט. ביוני 1864 הועלה פון בלומנטל לדרגת גנרל מיור, בנובמבר אותה שנה מונה למפקד החטיבה ה-7, ובאפריל 1865 מונה למפקד החטיבה ה-30. במלחמת אוסטריה–פרוסיה היה פון בלומנטל ראש מטה הארמייה השנייה, בפיקודו של פרידריך, נסיך הכתר של פרוסיה, והצטיין במיוחד בקרב קניגרץ, ועל כך קיבל תוספת עלי אלון לעיטור הפור לה מריט. באוקטובר 1866 הועלה פון בלומנטל לדרגת גנרל לוטננט, ומונה למפקד הדיוויזיה ה-14. במלחמת צרפת–פרוסיה בשנת 1870 היה פון בלומנטל ראש מטה הארמייה השלישית, בפיקודו של פרידריך, נסיך הכתר של פרוסיה, ולחם עימה בקרב קניגרץ. 18 מבני משפחתו השתתפו במלחמה, ובתוכם שני בניו ושלושת אחייניו, ושניים מתוכם נהרגו בקרבות. לאחר המלחמה מונה פון בלומנטל למפקד הקורפוס ה-4, ובשנת 1873 הועלה לדרגת גנרל חיל הרגלים. בשנת 1883 ליווה פון בלומנטל את פרידריך, נסיך הכתר של פרוסיה לביקור בספרד, ובשנת 1888 הועלה לדרגת גנרלפלדמרשל, ומונה למפקד האזור הצבאי הרביעי. בשנת 1892 מונה למפקד האזור הצבאי השלישי, ובשנת 1896 פרש לביתו. בשנת 1873 פרש פון בלומנטל לביתו, וב-21 בדצמבר 1900 מת פון בלומנטל בקוולנדורף, ונקבר באחוזה המשפחתית בפלאטנבורג. מדיה וקבצים בנושא לאונרד פון בלומנטל בוויקישיתוף לאונרד פון בלומנטל באנציקלופדיה בריטניקה לאונרד פון בלומנטל, באתר אנציקלופדיה בריטניקה (באנגלית)
יחסי קפריסין–שוודיה

יחסי קפריסין–שוודיה הם יחסי החוץ בין קפריסין לבין שוודיה. שתי המדינות חברות באיחוד האירופי, במועצת אירופה, בארגון לביטחון ולשיתוף פעולה באירופה ובאיחוד מדינות הים התיכון. לקפריסין שגרירות בסטוקהולם, ולשוודיה שגרירות בניקוסיה. ארכאולוגים והיסטוריונים שוודים רבים מבקרים את האי. פרויקט הארכאולוגיה הגדול ביותר היה פרויקט בשם המשלחת השוודית לקפריסין (אנ') שהתקיימה בין ספטמבר 1927 למרץ 1931 והובלה על ידי הארכאולוג איינר גיירסטאד. כיום, המוצגים נמצאים במוזיאון הים תיכוני (אנ') שבסטוקהולם, שוודיה. היחסים הדיפלומטיים בין שוודיה קפריסין הוקמו ב-1960, כאשר קיבלה קפריסין עצמאות מהממלכה המאוחדת. לאחר שקיבלה את עצמאותה קפריסין, היה מתח בין שתי הקבוצות האתניות שחיו באי, הטורקים והיוונים קפריסאים. על מנת לשמור על שלום בין 2 הקבוצות הוקם ב-1964 "כוח שמירת השלום של האומות המאוחדות בקפריסין". ממשלת שוודיה שלחה לכוח שמירת השלום כ-1,000 חיילים, אך עם הזמן כמותם ירדה. בשנת 1973 שירתו בכוח כ-265 חיילים, ובשנת 1993 שוודיה הפסיקה לשלוח חיילים. במהלך 30 השנים האלו, שלחה שוודיה בסך הכול כ-28,000 חיילים. ב-1994 קפריסין פתחה שגרירות בסטוקהולם, בעוד ששוודיה פתחה שגרירות בניקוסיה ב-2004. השגריר השוודי בקפריסין הוא קלאס גיירוב. השגריר הקפריסאי בשוודיה הוא אנדראס ס. קאקוריס. קפריסין: אזרח שוודיה ממוצא לבנוני מואשם בתכנון פיגוע נגד ישראלים, באתר רשת ב' שגרירות קפריסין בסטוקהולם שגרירות שוודיה בניקוסיה The Cyprus Collections — Medelhavsmuseet, Medelhavsmuseet EMBASSY OF THE REPUBLIC OF CYPRUS IN STOCKHOLM - Embassy, www.mfa.gov.cy EMBASSY OF THE REPUBLIC OF CYPRUS IN STOCKHOLM - Bilateral Agreements, www.mfa.gov.cy Embassy Staff | SwedenAbroad, www.swedenabroad.com (ארכיון) EMBASSY OF THE REPUBLIC OF CYPRUS IN STOCKHOLM - Ambassador, www.mfa.gov.cy
מריה, נסיכת סקסוניה-ויימאר-אייזנך

מריה, נסיכת סקסוניה-ויימאר-אייזנך (בגרמנית: Marie von Sachsen-Weimar-Eisenach;‏ 3 בפברואר 1808 - 18 בינואר 1877) הייתה אשתו של קרל, נסיך פרוסיה, בנו של פרידריך וילהלם השלישי, מלך פרוסיה. הנסיכה מריה לואיזה אלכסנדרינה נולדה בויימאר ב-3 בפברואר 1808, כבתם הראשונה של קרל פרידריך, הדוכס הגדול של סקסוניה-ויימאר-אייזנך ומריה פבלובנה, בתו של פאבל הראשון, קיסר רוסיה. בעוד שאביה נחשב למוגבל מבחינה אינטלקטואלית, אמה מריה תוארה על ידי המשורר והסופר יוהאן וולפגנג פון גתה בתור "אחת הנשים הטובות והמשמעותיות ביותר בזמנה". מריה קיבלה חינוך מקיף שנועד להכין אותה לחיים בחצר מלוכה, במסגרתו קיבלה גם שיעורי מוזיקה ממוזיקאי החצר, יוהאן נפומוק הומל. בשנת 1824 פגשה מריה את בעלה לעתיד קרל, נסיך פרוסיה בפרנקפורט על האודר, יחד עם אחיו הגדול יותר וילהלם, נסיך פרוסיה, שהיה מאוהב באותה העת בנסיכה הפולנית אליסה ראדזיוויל, בעת שנסעו לפגוש את דודה ניקולאי ואשתו אלכסנדרה. בזמן הביקור הציע דודה שמריה תתחתן עם קרל, ואכן על אף תקוותיה של אמה שתתחתן עם יורש עצר של אחת המדינות, התחתנה מריה בשנת 1827 עם קרל, נסיך פרוסיה, בעוד שאחותה אוגוסטה התחתנה עם אחי בעלה וילהלם, נסיך פרוסיה שדווקא אהב יותר את מריה. עקב היות מריה ובעלה בדרגה יותר נמוכה מאחותה, שהייתה מלכת פרוסיה, ולאחר מכן קיסרית גרמניה, התחרתה בה מריה בביגוד, פאות, תכשיטים ושאר פריטי האופנה. ב-18 בינואר 1877 מתה מריה בביתה שבברלין, והיא בת 69 שנים. בשנת 1827 התחתנה מריה עם קרל, נסיך פרוסיה, בנם של פרידריך וילהלם השלישי, מלך פרוסיה ולואיזה ממקלנבורג-שטרליץ, ממנו נולדו לה שלושה ילדים: פרידריך קרל (1828–1885) לואיזה (1829–1901) אנה (1836–1918) מדיה וקבצים בנושא מריה, נסיכת סקסוניה-ויימאר-אייזנך בוויקישיתוף
מאיה מיטשל

מאיה מיטשל (באנגלית: Maia Mitchell, נולדה ב-18 באוגוסט 1993) היא שחקנית וזמרת אוסטרלית. ידועה בעיקר בשל גילום דמותה של קלי קווין ג'ייקוב אדמס פוסטר בסדרה מבית Freeform, "משפחת פוסטר" (2013–2018) ובסדרת הספין אוף "צרות טובות" (2019–2023), ובשל הופעתה בסרטי דיסני "חוף מהסרטים" (2013) ו"חוף מהסרטים 2" (2015). מיטשל נולדה בעיר ליסמור, ניו סאות' ויילס, אוסטרליה. אביה, אלכס, הוא נהג מונית ואימה, ג'יל, עובדת במשרד החינוך. למיטשל יש אח קטן אחד בשם צ'ארלי. היא מנגנת בגיטרה אשר שולבה בחלק מהעבודות שלה בטלוויזיה ובקולנוע. למדה לשחק בגיל צעיר. את לימודיה עשתה בתיכון הקתולי לבנות בלבד – Trinity Catholic College בעיר הולדתה. מיטשל החלה לשחק לראשונה לשחק בהצגות בית הספר וגם בהפקות תיאטרון מקומיות. היא התגלתה על ידי סוכנויות כישרונות וקיבלה את הפריצה הגדולה שלה בגיל 12; כאשר לוהקה לתפקיד בריטני פלון בסדרת הילדים האוסטרלית "Mortified", שהסתיימה לאחר שתי עונות ובסך הכול 26 פרקים, שנמשכו בין 30 ביוני 2006 ל-11 באפריל 2007. בשל הצלחת הסדרה, בשנת 2008 היא לוהקה לסדרת הטלוויזיה האוסטרלית "Trapped" ובסדרת ההמשך שלה משנת 2011, "Castaway", בדמותה של נטשה המילטון. היא גם התארחה בשנת 2009 בסדרת הטלוויזיה הבריטית-אוסטרלית "K-9", ספין אוף של סדרת הטלוויזיה הבריטית הפופולרית "דוקטור הו" שמתמקדת בכלב הרובוט K-9. תפקידה הטלוויזיוני הראשון בארצות הברית היה בשנת 2013 בסדרת הטלוויזיה "ג'סי" בערוץ דיסני, שם גילמה את השחקנית שיילי מייקלס לשני פרקים. לאחר מכן כיכבה בתפקיד הראשי של מקנזי לצדו של רוס לינץ' בסרט המקורי של ערוץ דיסני "חוף מהסרטים", ובהמשכו "חוף מהסרטים 2" משנת 2015. משנת 2013 עד 2018 היא כיכבה בסדרת הדרמה של Freeform "משפחת פוסטר" בתור קלי קווין ג'ייקוב אדמס פוסטר, תפקיד אשר גילמה עד לתום הסדרה לאחר 5 עונות מוצלחות. במהלך העונה החמישית והאחרונה של הסדרה, הוכרז כי מיטשל וסיירה רמירז יככבו בסדרת ספין אוף משלהן, תחת הכותרת "צרות טובות" כפי שדווח ביוני 2018. הסדרה המדוברת עלתה לשידור בינואר 2019 באותו ערוץ, שעלילתה מתרחשת מספר שנים לאחר אירועי "משפחת פוסטר", קלי ומריאנה עוברות ללוס אנג'לס. העונה השנייה של הסדרה עלתה ביוני 2019, ובינואר 2020 עלתה עונתה השלישית. בתחילת העונה הרביעית עזבה מיטשל את הסדרה. בשנת 2018 שיחקה בסרט הפילם נואר-דרמת הפשע "לילות קיץ חמים" בתפקיד איימי, בתו של השוטר פרנק קלהאון (תומאס ג'יין). ב-2018 הוציאה את השיר "Magic", בשיתוף בן זוגה הזמר רודי מנקוסו. בשנת 2019 כיכבה בסרט הנעורים "הקיץ האחרון" של נטפליקס, לצדם של קיי. ג'יי. אפא וטיילר פוזי. גם, השתתפה בקליפ לשיר "I Wish" של הזמרת היילי קיוקו. בשנת 2022, מיטשל הודיעה שהיא עוברת בחזרה למולדתה ליסמור, אוסטרליה לצמיתות כדי להיות עם משפחתה בתקופת מגפת הקורונה ובעקבות משבר ההצפות באוסטרליה (אנ') ב-2022. מדיה וקבצים בנושא מאיה מיטשל בוויקישיתוף מאיה מיטשל, ברשת החברתית פייסבוק מאיה מיטשל, ברשת החברתית אקס (טוויטר) מאיה מיטשל, ברשת החברתית אינסטגרם מאיה מיטשל, ברשת החברתית טיקטוק מאיה מיטשל, במסד הנתונים הקולנועיים IMDb (באנגלית) מאיה מיטשל, באתר AllMovie (באנגלית) מאיה מיטשל, באתר Rotten Tomatoes (באנגלית) מאיה מיטשל, במסד הנתונים הקולנועיים KinoPoisk (ברוסית) מאיה מיטשל, באתר אפל מיוזיק (באנגלית) מאיה מיטשל, באתר ספוטיפיי מאיה מיטשל, באתר MusicBrainz (באנגלית) מאיה מיטשל, באתר דיזר מאיה מיטשל, באתר Discogs (באנגלית) מאיה מיטשל, באתר Genius Michael Hein, 'Good Trouble' Star Quits Show After 4 Seasons, PopCulture.com, ‏21 במרץ 2022
לודוויג התשיעי, רוזן הסן-דרמשטאדט

לודוויג התשיעי, רוזן הסן-דרמשטאדט (בגרמנית: Ludwig IX, von Hessen-Darmstadt‏; 15 בדצמבר 1719 – 6 באפריל 1790), היה רוזן הסן-דרמשטאדט בין השנים 1768–1790. לודוויג נולד ב-15 בדצמבר 1719 בדרמשטאדט שהשתייכה לרוזנות הסן-דארמשטאדט, ללודוויג השמיני, רוזן הסן-דרמשטאדט, ולשארלוטה מהנאו-ליכטנברג, בתם של יוהאן ריינהרד השלישי, רוזן הנאו-ליכטנברג ודורותיאה פרדריקה מברנדנבורג-אנסבך. בצעירותו שירת לודוויג בצבא הפרוסי, ולחם בשורותיו במלחמת הירושה האוסטרית ובמלחמת שבע השנים, אך אביו שתמך באוסטריה דרש מפרידריך השני, מלך פרוסיה שישחררו מהצבא. בשנת 1741 התחתן לודוויג עם קרולינה, רוזנת פפאלץ-צווייבריקן, ולאחר מותה התחתן בשנת 1775 בנישואים מורגנטיים עם מריה אדליידה קורייצה. ב-17 באוקטובר 1768 מת אביו לודוויג השמיני, רוזן הסן-דרמשטאדט, ולודוויג עלה במקומו לשלטון. לודוויג שיפר מאוד את המינהל ברוזנות, וחיזק מאוד את צבאה. בנוסף, טיפח לודוויג את הערים ברוזנות, ואף הקים את העיר פירמזנס. ב-6 באפריל 1790 מת לודוויג בעיר פירמזנס, ובנו לודוויג העשירי, רוזן הסן-דרמשטאדט עלה לשלטון במקומו. ב-12 באוגוסט 1741 התחתן לודוויג עם קרולינה, רוזנת פפאלץ-צווייבריקן, בתם של כריסטיאן השלישי, רוזן פפאלץ-צווייבריקן וקרולינה, רוזנת נסאו-זארבריקן. לזוג נולדו שמונה ילדים: קרולינה (1746–1821), התחתנה עם פרידריך החמישי, רוזן הסן-הומבורג פרדריקה לואיזה (1751–1805), התחתנה עם פרידריך וילהלם השני, מלך פרוסיה לודוויג (1753–1830) אמליה (1754–1832), התחתנה עם קרל לודוויג, נסיך הכתר של באדן וילהלמינה (1755–1776), התחתנה עם פאבל הראשון, קיסר רוסיה לואיזה אוגוסטה (1757–1830), התחתנה עם קרל אוגוסט, הדוכס הגדול של סקסוניה-ויימאר-אייזנך פרידריך (1759–1802) כריסטיאן (1763–1830) מדיה וקבצים בנושא לודוויג התשיעי, רוזן הסן-דרמשטאדט בוויקישיתוף
יחסי גאורגיה–קפריסין

יחסי גאורגיה–קפריסין הם היחסים הדיפלומטיים בין הרפובליקה של גאורגיה לבין רפובליקת קפריסין. שתי המדינות הן חברות מלאות במועצת אירופה, הארגון לביטחון ושיתוף פעולה באירופה ובארגון הסחר העולמי. קפריסין מיוצגת בגאורגיה באמצעות שגרירות באתונה שביוון. גאורגיה פתחה שגרירות בקפריסין בשנת 2005 בניקוסיה. לאחר התפרקות ברית המועצות, הכירה קפריסין בעצמאות גאורגיה בדצמבר 1991. הפרוטוקול הרשמי על הקמת היחסים הדיפלומטיים בין שתי המדינות נחתם ב-1992, והיחסים הוקמו ב-9 ביולי 1993. שתי המדינות חתמו על הסכם סחר אשר נכנס לתוקף ב-22 בנובמבר 1998. המדינות חתמו גם על הסכם שיתוף פעולה בתחומי התרבות, המדע והחינוך ב-14 ביוני 2005. ב-10 במאי 2008, נחתם הסכם בין שתי המדינות על ביטול הוויזות בכניסה למדינה. ביוני 2010 ביקר יושב ראש הפרלמנט הגאורגי, דוד בכראדזה, בקפריסין. במרץ 2015, ביקר בכראדזה שוב בקפריסין, שם נפגש עם שר החוץ הקפריסאי יואניס קסולידס. השניים דנו בהכנות ובציפיות לקראת ועדת השותפות המזרחית בריגה. השגריר הגאורגי בקפריסין הוא זוראב בקאיה. מדיה וקבצים בנושא יחסי גאורגיה–קפריסין בוויקישיתוף אז כבר לא היה יושב ראש הפרלמנט "Bilateral relations". Ministry of Foreign Affairs (Cyprus). אורכב מ-המקור ב-2016-03-03. נבדק ב-21 בנובמבר 2012. {{cite web}}: (עזרה) "The President of the Republic received the credentials of the new Ambassador of Georgia". Ministry of Foreign Affairs (Cyprus). 12 בפברואר 2009. אורכב מ-המקור ב-2016-03-04. נבדק ב-21 בנובמבר 2012. {{cite web}}: (עזרה) Bilateral Relations - Embassy of Georgia to the Republic of Cyprus, cyprus.mfa.gov.ge (ארכיון) Ministry of Foreign Affairs of Georgia - Republic of Cyprus, oldmfa.itdc.ge(הקישור אינו פעיל) Meetings of David Bakradze in the Republic of Cyprus (ארכיון) Embassy Staff - Embassy of Georgia to the Republic of Cyprus, cyprus.mfa.gov.ge (ארכיון)
נורווגית לאומית

נורווגית לאומית (Landsmål) היא שמה הישן של הנורווגית החדשה, אחת משתי הדרכים הסטנדרטיות לכתיבת השפה הנורווגית. הנורווגית הלאומית הומצאה בשנת 1848 בידי איבאר אנדריאס אוסן, ובאותו הזמן היא נקראה "Landsmaal". המושג "Landsmaal" שונה ל-"Landsmål" בשנת 1868. ב-12 במאי 1885 הנורווגית הלאומית הוכרה בידי הסטורטינג כ"שפת העם". בשנת 1929 שונה המושג "Landsmål" לנורווגית חדשה (Nynorsk), במקביל לנורווגית הממלכתית שהפכה לנורווגית ספרותית. כיום, המונחים "ריקסמול" ו"לנדמול" מציינים את הדרכים הסטנדרטיות לדיבור השפה הנורווגית לפני 1929. נורווגית נורווגית ממלכתית נורווגית חדשה
ויקטור ראד

ויקטור ראד (אנגלית: Victor Rudd; נולד ב-18 במרץ 1991) הוא כדורסלן אמריקאי המשחק בעמדת הפאוור פורוורד בקבוצת אוקסיליום טורינו. ראד נולד בלוס אנג'לס, קליפורניה ושיחק בתיכון "פינדלי פרפ" בנבדה, משם המשיך לקריירת קולג'ים בת 4 שנים במכללות אריזונה סטייט ודרום פלורידה. בשנת 2014 לא נבחר בדראפט והמשיך לעונה אחת בדלאוור 87' מליגת הפיתוח של ה-NBA. בשנת 2015 הצטרף ראד לקבוצת ניז'ני נובגורוד מליגת ה-VTB והיורוקאפ. לאחר עונת יורוקאפ בה סיים עם ממוצעים של 15.8 נקודות ו-6.7 ריבאונדים, נבחר ראד לחמישיית העונה השנייה ביורוקאפ. ב-2016 שיחק במדי מיאמי היט בליגת הקיץ של ה-NBA, בה רשם ממוצעים של 11.2 נקודות ב-21.6 דקות למשחק, והוסיף 3.8 ריבאונדים. ב-18 באוגוסט 2016 חתם לעונה אחת בקבוצת מכבי תל אביב המשחקת ביורוליג ובליגת העל הישראלית. ב-2 בספטמבר 2017 חתם בגזיאנטפ בסקטבול הטורקית. ב-15 בפברואר 2018 עזב ראד את הקבוצה וחתם לחודש בצסק"א מוסקבה, עם אפשרות להארכת חוזה עד תום העונה. בתום חוזהו שוחרר מצסק"א וחתם באוקסיליום טורינו מליגת העל האיטלקית מדיה וקבצים בנושא ויקטור ראד בוויקישיתוף ויקטור ראד, ברשת החברתית אקס (טוויטר) פרופיל, באתר Sports-Reference פרופיל, באתר eurobasket פרופיל באתר היורוקאפ ביוגרפיה באתר אוניברסיטת דרום פלורידה ויקטור ראד חתם במכבי פוקס תל אביב, באתר מכבי FOX תל אביב, ‏18 באוגוסט 2016 "ויקטור ראד חתם בצסק"א מוסקבה", באתר ynet, 15 בפברואר 2018 ערך זה הוא קצרמר בנושא כדורסלנים. אתם מוזמנים לתרום לוויקיפדיה ולהרחיב אותו.
לודוויג השמיני, רוזן הסן-דרמשטאדט

לודוויג השמיני, רוזן הסן-דרמשטאדט (בגרמנית: Ludwig VIII, von Hessen-Darmstadt; 5 באפריל 1691 – 17 באוקטובר 1768) היה רוזן הסן-דרמשטאדט בין השנים 1739–1768. לודוויג נולד ב-5 באפריל 1691 בדרמשטאדט שהשתייכה לרוזנות הסן-דרמשטאדט, לארנסט לודוויג, רוזן הסן-דרמשטאדט, ולדורותיאה שארלוטה מברנדנבורג-אנסבך, בתם של אלברכט השני, מרקיז ברנדנבורג-אנסבך וסופיה מרגרטה, נסיכת אטינגן-אטינגן. בשנת 1717 התחתן לודוויג עם שארלוטה מהנאו-ליכטנברג, וקיבל כנדוניה את רוזנות הנאו-ליכטנברג. ב-12 בספטמבר 1739 מת אביו ארנסט לודוויג, רוזן הסן-דרמשטאדט, ולודוויג עלה במקומו לשלטון. במהלך מלחמת שבע השנים לחם לודוויג לצד בית הבסבורג, וקיבל דרגת גנרלפלדמרשל. לודוויג לא היה מוכשר במיוחד בהתנהלותו הכלכלית, ורק תמיכתה של מריה תרזה הצילה אותו מפשיטת רגל. ב-17 באוקטובר 1768 מת לודוויג בעיר דרמשטאדט, ובנו לודוויג התשיעי, רוזן הסן-דרמשטאדט עלה לשלטון במקומו. בשנת 1717 התחתן לודוויג עם שארלוטה מהנאו-ליכטנברג, בתם של יוהאן ריינהרד השלישי, רוזן הנאו-ליכטנברג ודורותיאה פרדריקה מברנדנבורג-אנסבך. לזוג נולדו שלושה ילדים: לודוויג (1719–1790) גאורג וילהלם (1722–1782) קרולינה לואיזה (1723–1783), התחתנה עם קרל פרידריך, הדוכס הגדול של באדן מדיה וקבצים בנושא לודוויג השמיני, רוזן הסן-דרמשטאדט בוויקישיתוף לודוויג השמיני, רוזן הסן-דרמשטאדט, באתר "Find a Grave" (באנגלית)
לודוויג השביעי, רוזן הסן-דרמשטאדט

לודוויג השביעי, רוזן הסן-דרמשטאדט (בגרמנית: Ludwig VII, von Hessen-Darmstadt; 22 ביוני 1658 – 31 באוגוסט 1678), היה רוזן הסן-דרמשטאדט בשנת 1678. לודוויג נולד ב-22 ביוני 1658 בדרמשטאדט שהשתייכה לרוזנות הסן-דרמשטאדט, ללודוויג השישי, רוזן הסן-דרמשטאדט, ולמריה אליזבת מהולשטיין-גוטורפ, בתם של פרידריך השלישי, דוכס שלזוויג-הולשטיין-גוטורפ ומריה אליזבת, דוכסית סקסוניה. ב-24 באפריל 1678 מת אביו לודוויג השישי, רוזן הסן-דרמשטאדט, ולודוויג עלה במקומו לשלטון, אולם, שלטונו היה קצר, וב-31 באוגוסט 1678 מת לודוויג בעיר גותה כתוצאה מזיהום, ואחיו ארנסט לודוויג, רוזן הסן-דרמשטאדט עלה לשלטון במקומו. מדיה וקבצים בנושא לודוויג השביעי, רוזן הסן-דרמשטאדט בוויקישיתוף
גאורג הראשון, רוזן הסן-דרמשטאדט

גאורג הראשון, רוזן הסן-דרמשטאדט (בגרמנית: George I. von Hessen-Darmstad; ‏10 בספטמבר 1547 - 7 בפברואר 1596) היה הרוזן הראשון של הסן-דרמשטאדט בין 1567 ל-1596. גאורג נולד ב-10 בספטמבר 1547 בקאסל, כבנם הצעיר של פיליפ הראשון, רוזן הסן וכריסטינה מסקסוניה. לאחר מותו של אביו חולקה רוזנות הסן בינו לבין אחיו, וגאורג נטל את האזור סביב העיר דרמשטאדט, ומונה לרוזן הסן-דארמשטאדט. גאורג נטל חלק בהגנה על הרפורמציה הפרוטסטנטית, והקפיד מאוד על הגנת הדת בארצו, ואף נטל חלק בציד מכשפות ברוזנות. גאורג היה שליט מוכשר מאוד, ובתקופתו הוכפלה האוכלוסייה במדינה. ב-7 בפברואר 1596 מת גאורג בדרמשטאדט, ובמקומו עלה לשלטון בנו לודוויג. ב-17 באוגוסט 1572 התחתן גאורג עם מגדלנה מליפה, בתו של ברנהרד השמיני, רוזן ליפה, ונולדו להם 10 ילדים: פיליפ וילהלם (1576) לודוויג (1577–1626) כריסטינה (1578–1596), התחתנה עם פרידריך מגנוס, רוזן ארבאך אליזבת (1579–1655), התחתנה עם יוהאן קזימיר, רוזן נסאו-ויילבורג-גלייברג מריה הדוויג (1580–1582) פיליפ (1581–1643) אנה (1583–1631), התחתנה עם אלברכט אוטו, רוזן זולמס-לאובאך פרידריך (1585–1637) מגדלנה (1586) יוהאן (1587) ב-25 במאי 1589 התחתן גאורג עם אלאונורה מווירטמברג, ממנה היה לו ילד אחד: היינריך (1590–1601) מדיה וקבצים בנושא גאורג הראשון, רוזן הסן-דרמשטאדט בוויקישיתוף גאורג הראשון, רוזן הסן-דרמשטאדט, באתר "Find a Grave" (באנגלית)
יחסי הונגריה–צרפת

יחסי הונגריה–צרפת הם היחסים הדיפלומטיים בין הרפובליקה הצרפתית לבין הונגריה. המגעים הדיפלומטיים הראשונים בין שתי המדינות החלו בימי הביניים. לצרפת יש שגרירות בבודפשט. להונגריה יש שגרירות בפריז ו-8 קונסוליות כבוד (בערים בורדו, טור, ליל, מרסיי, מילוז, נאנסי, רן ורואן). שתי המדינות הן חברות מלאות בברית נאט"ו ובאיחוד האירופי. מאז 2004, הונגריה היא חברה משקיפה בפרנקופוני (אנ'). למשך זמן רב המלחמה הקרה הרחיקה את הונגריה מצרפת ומשאר הגוש המערבי, בעקבות זאת, רק בשנות ה-90 של המאה ה-20היה אפשרי לפתוח דף חדש ביחסים בין שתי המדינות. במהלך השנים, תמכה צרפת בהצטרפותה של הונגריה לארגונים שונים וביניהם, ברית נאט"ו (1999) והאיחוד האירופי (2004). בין צרפת והונגריה מתקיימים קשרים כלכליים. לאחר המשבר הכלכלי העולמי חלה ירידה בנפח המסחר של המדינות. למרות זאת, בשנת 2014, עלה נפח המסחר של שתי המדינות ב-8.7% לסכום של כ-6.7 מיליארד אירו. באותה שנה, הייתה צרפת הספקית העשירית בגודלה להונגריה, והונגריה לספקית ה-28 הכי גדולה לצרפת. צרפת היא המשקיעה השלישית הכי גדולה בהונגריה, עם מעל ל-350 חברות בהונגריה המעסיקות מעל ל-43,000 אנשים. קיים בית ספר צרפתי בינלאומי בבודפשט, בשם בית הספר הצרפתי גוסטב אייפל בבודפשט. מאז 2015, השגריר הצרפתי בהונגריה הוא אריק פורנייה (צר') וגאורג קארוי (צר') הוא השגריר ההונגרי בצרפת. מדיה וקבצים בנושא יחסי הונגריה–צרפת בוויקישיתוף סיום המלחמה הקרה "French embassy in Budapest (in French and Hungarian only)". Ambafrance-hu.org. נבדק ב-2011-06-10. "Hungarian embassy in Paris (in French and Hungarian only)". Mfa.gov.hu. נבדק ב-2011-06-10. "Hungarian honorary consulate in Mulhouse (in French only)" (בצרפתית). Cms.consulat-hongrie-mulhouse.org. אורכב מ-המקור ב-2011-07-25. נבדק ב-2011-06-10. The French Ministry of Foreign affairs, Presentation, France Diplomatie :: Ministry of Foreign Affairs and International Development (באנגלית) The French Ministry of Foreign affairs, France and Hungary, France Diplomatie :: Ministry of Foreign Affairs and International Development (באנגלית) Mentha, French School of Budapest, French School of Budapest (באנגלית) (ארכיון) GBB, Budapest Inc | French-Hungarian painting pays tribute to Paris terrorist attack victims, ‏2016-04-07 (באנגלית) (ארכיון) Éditorial, www.mfa.gov.hu
עונת 1993/1994 בליגה האירופית של פיב"א

עונת 1993/1994 בליגה האירופית של פיב"א הייתה העונה ה-37 של תחרות אירופית לקבוצות כדורסל והיא אורגנה על ידי פיב"א אירופה. זו הייתה התחרות השלישית במתכונת של ליגה. המשחק הראשון התקיים ב-9 בספטמבר 1993 ותחרות הסתיימה ב-21 באפריל 1994. בתחרות השתתפו 41 קבוצות. העונה הסתיימה בניצחון של חובנטוד בדאלונה, בפעם הראשונה בתולדות המועדון. ז'ארקו פספל (סרביה) מאולימפיאקוס נבחר לכדורסלן המצטיין של הפיינל. ניקוס גאליס (סרביה) מפנאתינייקוס זכה בפרס אלפונסו פורד. בתחילת התחרות התקיימו סיבובים מוקדמים בהם נקבעו 12 עולות לשלבים הבאים. ל-12 קבוצות אלו הצטרפו לימוז', ריאל מדריד, בקלר בולוניה ו-אולימפיאקוס. מנצחות רבע הגמר נפגשו בהיכל יד אליהו, תל אביב למשחקי הפיינל פור. בשלבים המוקדמים נקבעו 12 עולות לבית הגמר. הפועל תל אביב בשלב הראשון של המקודמות הפסידה לבנפיקה הפורטוגזית 75:83, 67:87. הפועל גליל עליון העפילה ישירות לשלב השני של המוקדמות. בשלב זה היא נפגשה עם גילדפורד קינגס האנגלית והפסידה לה 78:86 ו-71:65. מכבי תל אביב לא השתתפה לראשונה מאז עונת 1969/1970 כי לא זכתה באליפות ישראל או בסגנות בעונת 1992/1993. פירוט התוצאות תיאור מפורט של משחקי הגמר משחק הגמר, סרטון באתר יוטיוב